1. ปัจจัยความเสี่ยง 

1.  ความเสี่ยงด้านการพึ่งพิงทรัพยากรบุคคลที่มีความชำนาญเฉพาะทาง

บริษัทดำเนินธุรกิจภายใต้ผู้บริหารหลัก คือ นายนิมิตร หมดราคี
ซึ่งถือเป็นผู้ที่มีความสำคัญในการบริหารจัดการและการดำเนินธุรกิจของบริษัท
เนื่องจากนายนิมิตรเป็นผู้ก่อตั้งบริษัท อีกทั้งเป็นผู้ที่มีความรู้ ความสามารถ
และมีประสบการณ์ในงานด้านที่ปรึกษาประชาสัมพันธ์เป็นอย่างดี
รวมถึงบุคลากรสำคัญที่เป็นหัวหน้าทีมประชาสัมพันธ์จำนวน 5 ท่าน
ซึ่งบุคลากรดังกล่าวเป็นผู้ที่มีความเชี่ยวชาญและมีประสบการณ์ในด้านประชาสัมพันธ์มายาวนาน ดังนั้น
หากขาดผู้บริหารหลักและบุคลากรด้านที่ปรึกษาประชาสัมพันธ์ที่สำคัญ
อาจส่งผลกระทบต่อการบริหารงานและผลการดำเนินงานของบริษัทได้
บริษัทจึงหาแนวทางป้องกันความเสี่ยงดังกล่าว
โดยการจัดโครงสร้างองค์กรให้มีการกระจายอำนาจการบริหารไปยังผู้บริหารและบุคลากรท่านอื่นๆ
เพื่อให้มีส่วนร่วมในการบริหารและการตัดสินใจ รวมถึงการสร้างทีมงานที่แข็งแกร่ง
โดยแต่ละทีมจะประกอบด้วยพนักงานหลายระดับ ที่มีความเชี่ยวชาญและมีประสบการณ์ที่แตกต่างกัน
ประมาณ 3-6 คน ซึ่งสมาชิกในทีมสามารถปฏิบัติงานทดแทนกันได้อย่างมีประสิทธิภาพ
ซึ่งจะสามารถลดความเสี่ยงในการพึ่งพิงผู้บริหารท่านใดท่านหนึ่งได้

จากการที่ธุรกิจของบริษัทเป็นธุรกิจที่จำเป็นต้องอาศัยบุคลากรที่มีความรู้ ความชำนาญ
มีประสบการณ์ด้านการประชาสัมพันธ์ มีความรอบรู้ด้านการบริหาร มีความเข้าใจในธุรกิจต่างๆ
ทั้งในด้านลึกและด้านกว้าง มีความถนัดด้านภาษา
มีความคิดสร้างสรรค์ในการวางแผนและกำหนดกลยุทธ์ให้กับลูกค้า ดังนั้น
บุคลากรจึงเป็นองค์ประกอบที่สำคัญอย่างหนึ่งที่ช่วยให้การดำเนินงานของบริษัทมีประสิทธิภาพ
หากเกิดการสูญเสียบุคลากรที่มีคุณภาพ
อาจทำให้บริษัทเกิดความเสี่ยงจากการทำงานไม่ต่อเนื่องและเกิดผลกระทบกับการปฏิบัติงานได้
บริษัทได้เล็งเห็นถึงความเสี่ยงดังกล่าว จึงหาทางป้องกันความเสี่ยงโดยแบ่งการทำงานออกเป็นทีม
ซึ่งแต่ละทีมจะประกอบด้วยบุคลากรที่มีความเชี่ยวชาญในหลายธุรกิจ มีความถนัดที่หลากหลาย
ทำให้เกิดการโอนถ่ายและแลกเปลี่ยนความรู้ ทักษะ
และประสบการณ์ระหว่างกันเพื่อให้เกิดการเรียนรู้ใหม่ๆ อย่างต่อเนื่อง
และเมื่อมีการเข้าออกของสมาชิกในทีม
บุคลากรในแต่ละทีมสามารถปฏิบัติหน้าที่ทดแทนกันได้ทั้งในเรื่องการดำเนินงานตามแผนงานและการติดต่อลูกค้าได้อย่างต่อเนื่อง
จึงสามารถลดความเสี่ยงจากการพึ่งพิงบุคลากรคนใดคนหนึ่งได้

นอกจากนี้ บริษัทยังมีนโยบายในการพัฒนาประสิทธิภาพและความสามารถของพนักงานอย่างสม่ำเสมอ
โดยจัดให้มีการฝึกอบรม ไม่ว่าจะเกี่ยวข้องกับการประชาสัมพันธ์หรือด้านอื่นๆ
ที่สนับสนุนการให้บริการ ร่วมกับโครงการต่างๆ และพันธมิตรทางธุรกิจ
เพื่อให้พนักงานมีการพัฒนาความรู้และทักษะต่างๆ มีความเข้าใจในธุรกิจ
และเป็นการเพิ่มคุณค่าในตัวบุคลากรของบริษัท ในขณะเดียวกัน
บริษัทมีการให้สวัสดิการและอัตราค่าจ้างที่ไม่ต่ำกว่าผู้ให้บริการอื่นๆ ในธุรกิจประเภทเดียวกัน
ตลอดจนมีรายได้คอมมิชชั่นตามผลงาน
และการเสนอขายหุ้นสามัญให้แก่กรรมการและพนักงานเมื่อเดือนมิถุนายน 2548 ที่ผ่านมา
ทำให้บุคลากรมีความภักดีและผูกพันกับบริษัท พร้อมที่จะร่วมกันสร้างสรรค์ผลงานให้กับลูกค้าต่อไป
นอกจากนี้ บริษัทยังเสนอแนวทางความก้าวหน้าทางตำแหน่งงานต่างๆ ที่ชัดเจน
ซึ่งจะช่วยลดความเสี่ยงในการสูญเสียทีมงานและบุคลากรให้น้อยลงได้ สำหรับปี 2548
อัตราการลาออกของพนักงาน คิดเป็นร้อยละ 21.43 ของจำนวนพนักงานทั้งหมด ทั้งนี้
การลาออกไม่ส่งผลกระทบต่อบริษัทมากนัก เนื่องจากร้อยละ 50.00 ของพนักงานที่ลาออกในปี
2548 เป็นพนักงานในงานสนับสนุนแผนงานประชาสัมพันธ์เชิงยุทธ์
ซึ่งเป็นธุรกิจที่บริษัทไม่เน้นการให้บริการและมีอายุงานเฉลี่ย 6.36 ปี
อีกส่วนหนึ่งพนักงานในธุรกิจที่ปรึกษาด้านการประชาสัมพันธ์และสื่อสารองค์กร ที่มีอายุงานเฉลี่ยไม่ถึง
1 ปี
ดังนั้นบริษัทจึงได้ให้โอกาสพนักงานภายในที่มีความสามารถและพร้อมที่จะรับผิดชอบงานใหม่ๆในการที่จะโยกย้ายตำแหน่งงานภายใน
และได้คัดเลือกพนักงานใหม่ที่มีความสามารถเข้ามาเสริมทีมงาน
ทำให้บริษัทมีส่วนผสมของพนักงานที่ทั้งมีประสบการณ์และมีแนวคิดใหม่ๆ
เข้ามาร่วมกันทำงานต่อไปได้อย่างมีประสิทธิภาพ

2.  ความเสี่ยงจากการแข่งขันและการเข้ามาดำเนินธุรกิจได้ง่ายของผู้ประกอบการรายใหม่

ธุรกิจที่ปรึกษาด้านการประชาสัมพันธ์กำลังได้รับความนิยมเพิ่มขึ้นจากหลายหน่วยงานที่เห็นถึงประโยชน์และความสำคัญของการประชาสัมพันธ์
เนื่องจากการประชาสัมพันธ์เป็นช่องทางหนึ่งในการสร้างภาพลักษณ์ที่ดีให้แก่กลุ่มเป้าหมายและสาธารณะ
จึงทำให้ปริมาณงานและความต้องการใช้บริการด้านประชาสัมพันธ์เพิ่มสูงขึ้น
เป็นเหตุจูงใจให้ผู้ประกอบการจำนวนมากสนใจที่จะเข้ามาทำธุรกิจที่ปรึกษาด้านการประชาสัมพันธ์
เนื่องจากเห็นว่าสามารถเข้าสู่ธุรกิจได้ง่ายและไม่ต้องใช้เงินทุนสูงมากนัก
ซึ่งคู่แข่งขันของบริษัทมีทั้งที่เป็นบริษัทที่ทำธุรกิจด้านการประชาสัมพันธ์โดยตรง
และบริษัทที่ทำธุรกิจโฆษณาที่มีการให้บริการด้านการประชาสัมพันธ์ด้วย ดังนั้น
การเพิ่มขึ้นของจำนวนคู่แข่งขันและการเข้ามาของผู้ประกอบการรายใหม่
จึงอาจทำให้เกิดการแข่งขันเพื่อแย่งชิงส่วนแบ่งการตลาดกันรวมทั้งอาจแข่งขันกันในเรื่องราคา
ซึ่งอาจทำให้รายได้ของบริษัทลดลงได้ในอนาคต
บริษัทจึงอาจมีความเสี่ยงจากการแข่งขันและการเข้ามาดำเนินธุรกิจของผู้ประกอบการรายใหม่ได้
อย่างไรก็ตาม
งานที่ปรึกษาด้านการประชาสัมพันธ์จำเป็นต้องใช้บุคลากรหรือทีมงานที่มีความเชี่ยวชาญในธุรกิจหลายแขนง
มีความรอบรู้ในหลากหลายสาขาวิชา ผู้ประกอบการต้องมีผลงานที่เป็นที่ยอมรับ
และมีเครือข่ายที่แข็งแกร่ง
ซึ่งจากการที่บริษัทให้บริการงานที่ปรึกษาด้านการประชาสัมพันธ์มานานกว่า 17 ปี
ทำให้บริษัทมีความเข้าใจในการประชาสัมพันธ์อย่างแท้จริง
มีทีมงานที่มีความเชี่ยวชาญและมีประสบการณ์ในด้านประชาสัมพันธ์เป็นอย่างดี
มีเครือข่ายทางธุรกิจที่ดีทั้งในและต่างประเทศ
และมีระบบเทคโนโลยีสารสนเทศที่เชื่อมโยงกับแหล่งข้อมูลสำคัญๆของโลก
โดยผ่านระบบฐานข้อมูลของพันธมิตรทางการค้า ได้แก่ Ketchum และ Fleishman-Hillard
ซึ่งช่วยให้บริษัทสามารถหาข้อมูลเกี่ยวกับลูกค้า ภาวะอุตสาหกรรม
และแนวโน้มของการประชาสัมพันธ์ในอนาคต เพื่อสร้างสรรค์ผลงานที่มีคุณภาพและเป็นที่ยอมรับ
ส่งผลให้บริษัทเป็นหนึ่งในบริษัทที่ปรึกษาด้านการประชาสัมพันธ์ระดับแนวหน้าของประเทศ
และทำให้บริษัทมีความได้เปรียบผู้ให้บริการที่ยังไม่มีผลงานเป็นที่ยอมรับหรือไม่มีความรู้อย่างแท้จริงในการให้บริการด้านประชาสัมพันธ์
เนื่องจากลูกค้าหลายรายไม่ได้พิจารณาว่าจ้างผู้ให้บริการจากการเสนอค่าบริการที่มีราคาต่ำเพียงอย่างเดียว
จึงสามารถลดความเสี่ยงจากการแข่งขันได้ในระดับหนึ่ง

นอกจากนี้ บริษัทมีกลุ่มลูกค้าที่มีชื่อเสียงและกระจายตัวอยู่ในหลายธุรกิจ
และจากการสร้างสรรค์ผลงานที่มีคุณภาพ เหมาะสมกับลักษณะธุรกิจของลูกค้าแต่ละราย
และตอบสนองความต้องการของลูกค้าได้มากที่สุด
ทำให้บริษัทได้รับความไว้วางใจจากกลุ่มลูกค้าในการใช้บริการคำปรึกษาด้านการประชาสัมพันธ์จากบริษัทอย่างต่อเนื่อง
ลูกค้าเหล่านี้ลงนามในสัญญาบริการ
ซึ่งจะจ่ายค่าบริการที่ปรึกษาเป็นรายเดือนตลอดอายุของสัญญาประมาณ 3 ถึง 12 เดือน
โดยไม่รวมค่าใช้จ่ายที่จะใช้เพิ่มเติมในการจัดงานสนับสนุนแผนงานประชาสัมพันธ์เชิงยุทธ์
จึงทำให้บริษัทมีกระแสเงินสดที่มั่นคงต่อเนื่องตลอดมา
โดยไม่ต้องกู้เงินจากสถาบันการเงินหรือธนาคาร
บริษํทมีลูกค้าที่เซ็นต์สัญญาค่าบริการที่ปรึกษาเป็นรายเดือน 44 ราย จากจำนวนลูกค้าทั้งสิ้น 104
ราย คิดเป็นมูลค่าที่รับรู้รายได้ในปี 2548 เท่ากับ 70.4 ล้านบาท หรือร้อยละ 38.42
ของรายได้ทั้งหมด รายได้จากการเก็บค่าบริการตามสัญญาเป็นรายได้ที่ค่อนข้างแน่นอน
ครอบคลุมต้นทุนการให้บริการและค่าใช้จ่ายในการขายและบริหารคงที่
โดยต้นทุนการให้บริการและค่าใช้จ่ายในการขายและบริหารคงที่ที่สำคัญ ได้แก่
เงินเดือนและสวัสดิการพนักงานในแต่ละฝ่าย เป็นต้น
ซึ่งเป็นการลดความเสี่ยงหากมีลูกค้าบางรายเลิกสัญญา ก็จะไม่ส่งผลกระทบต่อสภาพคล่องของบริษัท
ประกอบกับบริษัทมีนโยบายที่จะนำเสนอผลงานให้สูงกว่าความคาดหมายและสนองตอบต่อความพอใจของกลุ่มลูกค้าให้มากที่สุด
ทำให้ลูกค้ามีความต้องการที่จะใช้บริการต่างๆ ของบริษัทต่อไป
ซึ่งจะช่วยลดความเสี่ยงจากการสูญเสียลูกค้าได้

บริษัทได้ขยายขอบเขตการบริการที่มีลักษณะแตกต่างจากผู้ประกอบการรายอื่น ได้แก่
งานที่ปรึกษาประชาสัมพันธ์เพื่อการเข้าจดทะเบียนในตลาดหลักทรัพย์แห่งประเทศไทย
(”ตลาดหลักทรัพย์ฯ”) งานที่ปรึกษาประชาสัมพันธ์เพื่อนักลงทุน
และบริษัทได้ลงนามในสัญญาแต่งตั้งอย่างเป็นทางการจากสำนักข่าวและสถานีโทรทัศน์เครือข่าย
CNBC ให้เป็นผู้แทนในการวางกลยุทธ์ด้านการโฆษณาและประชาสัมพันธ์ในต่างประเทศ
ให้กับองค์กรเอกชนขนาดใหญ่ผ่านเครือข่าย CNBC และเป็นผู้แทนแต่เพียงผู้เดียวในประเทศไทย
สำหรับกลุ่มลูกค้าหน่วยงานภาครัฐและรัฐวิสาหกิจ
รวมถึงการขยายการให้บริการไปในกลุ่มลูกค้าที่เป็นหน่วยงานราชการ รัฐวิสาหกิจ
และวิสาหกิจขนาดใหญ่มากขึ้น
โดยบริษัทได้จัดตั้งทีมงานสำหรับการให้คำปรึกษาด้านประชาสัมพันธ์แก่หน่วยงานราชการและรัฐวิสาหกิจโดยเฉพาะ
ช่วยให้บริษัทมีการขยายตลาดการให้บริการ และฐานลูกค้าที่กว้างขึ้น
ซึ่งปัจจัยดังกล่าวจะช่วยให้บริษัทสามารถรักษาส่วนแบ่งตลาด
รวมทั้งขยายการดำเนินธุรกิจการให้คำปรึกษาด้านประชาสัมพันธ์ต่อไปได้

3.  ความเสี่ยงจากความไม่แน่นอนของภาวะเศรษฐกิจ

การให้บริการงานที่ปรึกษาด้านการประชาสัมพันธ์อาจได้รับผลกระทบบ้างเล็กน้อยจากความไม่แน่นอนของภาวะเศรษฐกิจ

กล่าวคือ ในกรณีที่สภาพเศรษฐกิจมีการเติบโตขึ้น ผู้บริโภคมีกำลังซื้อสินค้าและบริการมากขึ้น
องค์กรต่างๆ
ก็จะจัดสรรงบประมาณเพื่อใช้ในการโฆษณาประชาสัมพันธ์และจัดกิจกรรมส่งเสริมการขายมากขึ้น
เพื่อกระตุ้นความต้องการซื้อสินค้าและบริการของผู้บริโภค ในกรณีที่ภาวะเศรษฐกิจตกต่ำ
ความต้องการซื้อสินค้าและกำลังซื้อของผู้บริโภคลดลง
บริษัทเอกชนบางแห่งที่ได้รับผลกระทบอาจปรับลดงบประมาณด้านการโฆษณาและประชาสัมพันธ์เพื่อลดค่าใช้จ่ายลง
แต่หน่วยงานราชการและภาคเอกชนที่เห็นความสำคัญของการประชาสัมพันธ์
ยังคงจัดสรรงบประมาณการทำประชาสัมพันธ์ เพื่อให้ผู้บริโภคเกิดความเชื่อถือ เชื่อมั่นในตัวองค์กร
และรักษาภาพลักษณ์ที่ดีขององค์กรต่อสาธารณชน
จึงทำให้ธุรกิจที่ปรึกษาด้านการประชาสัมพันธ์ยังสามารถสร้างรายได้แม้ในช่วงเศรษฐกิจตกต่ำ
ประกอบกับการที่ลูกค้าของบริษัทมีการกระจายตัวอยู่ในหลายธุรกิจ
ซึ่งหากเกิดภาวะเศรษฐกิจตกต่ำกับธุรกิจใดธุรกิจหนึ่ง บริษัทยังมีลูกค้าในธุรกิจอื่น ๆ
เพื่อช่วยลดความเสี่ยงได้ นอกจากนี้
ลักษณะของงานประชาสัมพันธ์ใช้งบประมาณไม่สูงมากและสามารถสร้างภาพลักษณ์ขององค์กรในสายตาของกลุ่มเป้าหมายได้
จึงทำให้งานที่ปรึกษาด้านการประชาสัมพันธ์ยังคงได้รับความนิยมอย่างต่อเนื่องและมีแนวโน้มที่ดีขึ้นในอนาคต
ตั้งแต่ปี 2545 เป็นต้นมา สภาพเศรษฐกิจของประเทศไทยมีการเติบโตอย่างต่อเนื่อง
ซึ่งจะเห็นได้จากข้อมูลตัวเลขรายจ่ายเพื่อการอุปโภคด้านภาครัฐบาลและภาคเอกชนที่เพิ่มขึ้นจาก
3,717.17 พันล้านบาทในปี 2545 เป็น 4,379.65 พันล้านบาทในปี 2547
ตัวเลขดังกล่าวแสดงถึงการใช้จ่ายของภาครัฐบาลและเอกชนที่เพิ่มขึ้น
ซึ่งส่วนหนึ่งเป็นการใช้จ่ายในด้านการประชาสัมพันธ์

การที่บริษัทมีฐานลูกค้ากระจายตามธุรกิจต่างๆ หลากหลายธุรกิจ
ไม่ว่าจะเป็นธุรกิจโทรคมนาคมและการสื่อสาร ธุรกิจการเงินและการธนาคาร ธุรกิจยานยนต์
ธุรกิจสินค้าอุปโภคบริโภค ธุรกิจเหล็ก ธุรกิจอสังหาริมทรัพย์
รวมทั้งมีฐานลูกค้าซึ่งเป็นหน่วยงานราชการ รัฐวิสาหกิจ และวิสาหกิจขนาดใหญ่
ทำให้ช่วยลดความเสี่ยงจากการพึ่งพิงลูกค้าในธุรกิจใดธุรกิจหนึ่งโดยเฉพาะ
เนื่องจากหากธุรกิจใดได้รับผลกระทบรุนแรงจากภาวะเศรษฐกิจตกต่ำ
บริษัทยังสามารถให้บริการแก่กลุ่มลูกค้าในธุรกิจอื่นๆ
ทดแทนได้และยังสามารถเสนอบริการที่หลากหลายประเภทแก่กลุ่มลูกค้าในธุรกิจอื่นต่อไป

4.  ความเสี่ยงจากการเรียกเก็บเงินจากลูกหนี้ที่ค้างชำระเกินกำหนดไม่ได้หรือล่าช้ากว่ากำหนด

บริษัทให้บริการแก่ลูกค้าทั้งที่เป็นหน่วยงานราชการและบริษัทเอกชน
โดยมีนโยบายในการให้เครดิตเทอมแก่ลูกค้าที่เป็นบริษัทเอกชน 30 วัน
และลูกค้าที่เป็นหน่วยงานราชการและรัฐวิสาหกิจ 60 วัน ซึ่ง ณ สิ้นปี 2547 และ ณ สิ้นปี 2548
ลูกหนี้การค้าและตั๋วเงินรับที่เกินกำหนดชำระมากกว่า 30 วัน คิดเป็นร้อยละ 24.18 และ 13.85
ของลูกหนี้การค้าและตั๋วเงินรับ-สุทธิ ตามลำดับ
บริษัทอาจมีความเสี่ยงจากการเรียกเก็บเงินจากลูกหนี้ที่ค้างชำระเกินกำหนดไม่ได้หรือล่าช้ากว่ากำหนด
อย่างไรก็ตาม ลูกค้าของบริษัทส่วนใหญ่เป็นบริษัทขนาดใหญ่ ที่มีชื่อเสียงเป็นที่รู้จัก
บริษัทมีการคัดเลือกลูกค้าที่มีความน่าเชื่อถือ มีฐานะการเงินที่มั่นคง
และบริษัทมีการวิเคราะห์ฐานะการเงินและตรวจสอบเครดิตทางการเงินของลูกค้าตั้งแต่ก่อนที่จะให้บริการ
ในกรณีที่ลูกค้าค้างชำระเกินกำหนด
เจ้าหน้าที่ฝ่ายบัญชีของบริษัทจะติดตามให้ลูกหนี้รายดังกล่าวชำระเงินโดยเร็วที่สุด
โดยประสานงานกับเจ้าหน้าที่ที่ปรึกษาด้านการประชาสัมพันธ์ที่ดูแลลูกค้ารายนั้นๆ
เพื่อช่วยติดตามอีกทางหนึ่ง
จากนั้นจึงรายงานผลการติดตามให้แก่หัวหน้างานเพื่อหาทางแก้ไขอย่างทันท่วงที ในปี 2548
บริษัทได้ดำเนินการตั้งค่าเผื่อหนี้สงสัยจะสูญของลูกหนี้รายหนึ่งจำนวน 1.5 ล้านบาท
ที่ค้างชำระเงินเกินกว่า 180 วัน ซึ่งบริษัทได้ติดตามให้ชำระเงินอยู่เสมอ
จนกระทั่งต้องดำเนินการฟ้องดำเนินคดี และอยู่ระหว่างการรอคำพิพากษาของศาล
นอกจากนี้บริษัทมีการตัดหนี้สูญของลูกหนี้รายหนึ่งจำนวน 0.28 ล้านบาท
อย่างไรก็ตามภายหลังได้มีการตกลงกันที่ศาล โดยลูกหนี้รายนี้ได้เริ่มผ่อนชำระหนี้ตั้งแต่เดือนมกราคม
2549 เป็นงวดๆไปเป็นระยะเวลาทั้งสิ้น 15 งวด

5.  ความเสี่ยงจากการว่าจ้างผู้เชี่ยวชาญเฉพาะด้าน

บริษัทมีการว่าจ้างผู้เชี่ยวชาญเฉพาะด้าน เพื่อให้บริการบางประเภทที่ต้องใช้อุปกรณ์ที่มีราคาสูง เช่น
การจัดทำเวทีและฉาก งานระบบแสง เสียง จ้างช่างภาพอิสระ จัดทำวีดีทัศน์เพื่อนำเสนอข้อมูล
งานผลิตสื่อสิ่งพิมพ์ และงานผลิตสื่อโฆษณา เป็นต้น
เนื่องจากบริษัทไม่ต้องการแบกรับต้นทุนในการจัดหา ซ่อมแซมอุปกรณ์ต่างๆ
และการเสื่อมสภาพของอุปกรณ์อันเป็นเหตุจากการเปลี่ยนแปลงของเทคโนโลยีที่มีอยู่ตลอดเวลา
โดยบริษัทมีการว่าจ้างผู้เชี่ยวชาญเฉพาะด้าน คิดเป็นประมาณร้อยละ 55.59 และร้อยละ 32.27
ของต้นทุนทั้งหมดในปี 2547 และ ปี 2548 ตามลำดับ โดยส่วนใหญ่จะเป็นการผลิตงานโฆษณา
การจัดทำเวทีและฉาก การเช่าอุปกรณ์เสียงและแสง การจัดทำวีดีทัศน์ เป็นต้น
ซึ่งการจ้างผู้เชี่ยวชาญเฉพาะด้านอาจทำให้บริษัทมีความเสี่ยงจากการได้รับงานที่ไม่มีคุณภาพหรือได้รับงานล่าช้ากว่ากำหนด
หรือการเกิดต้นทุนหากผู้เชี่ยวชาญเฉพาะด้านไม่สามารถทำงานให้กับบริษัทได้
เพื่อป้องกันความเสี่ยงที่อาจจะเกิดขึ้นดังกล่าว
บริษัทมีการคัดเลือกผู้เชี่ยวชาญเฉพาะด้านเฉพาะรายที่มีประวัติการทำงานที่ดี
มีผลงานที่มีคุณภาพตามที่บริษัทกำหนด มีชื่อเสียงและมีความเชี่ยวชาญในด้านนั้นๆ
ตลอดจนส่งงานตรงตามกำหนดเวลา นอกจากนี้
การที่บริษัททำธุรกิจมานานทำให้บริษัทได้ร่วมงานกับผู้เชี่ยวชาญเฉพาะด้านจำนวนมาก ณ 31
ธันวาคม 2549 บริษัทมีจำนวนผู้เชี่ยวชาญเฉพาะด้านที่บริษัทสามารถเลือกใช้บริการได้ประมาณ
5-10 ราย ในแต่ละประเภทบริการ อีกทั้งบริษัทมีการจัดกลุ่มผู้เชี่ยวชาญเฉพาะด้านแต่ละบริการ
เพื่อที่จะสามารถเลือกใช้บริการจากผู้เชี่ยวชาญได้อย่างเหมาะสมกับแผนงานและงบประมาณที่กำหนดไว้
และหากผู้เชี่ยวชาญรายใดไม่สามารถให้บริการแก่บริษัทได้
บริษัทก็สามารถเลือกใช้บริการจากผู้ให้บริการรายอื่นทดแทนได้
เนื่องจากบริษัทไม่ได้มีการพึ่งพาผู้เชี่ยวชาญรายใดรายหนึ่งเป็นพิเศษ ทั้งนี้ ใน 9 เดือนแรกของปี
2548 บริษัทไม่มีสัดส่วนการว่าจ้างผู้เชี่ยวชาญรายใดมากกว่าร้อยละ 30 ของต้นทุนรวม

6.  ความเสี่ยงจากการเสนอขายหลักทรัพย์ในราคาต่ำให้แก่กรรมการและพนักงานก่อนการเสนอขายหลักทรัพย์ให้แก่ประชาชน

ก่อนการเสนอขายหุ้นสามัญแก่ประชาชนในครั้งนี้ ที่ประชุมวิสามัญผู้ถือหุ้น ครั้งที่ 3/2548 เมื่อวันที่ 3
พฤษภาคม 2548 ได้มีมติให้เสนอขายหุ้นสามัญให้แก่กรรมการและพนักงานของบริษัท จำนวน 2
ล้านหุ้น ในราคาหุ้นละ 5 บาท ซึ่งมีระยะเวลาการเสนอขายในวันที่ 6-17 มิถุนายน 2548 ทั้งนี้
ราคาเสนอขายหุ้นสามัญให้แก่กรรมการและพนักงานเป็นราคาที่ต่ำกว่าราคาเสนอขายแก่ประชาชน
ทำให้ผู้จองซื้ออาจได้รับความเสี่ยงจากลดลงของราคาหุ้นภายหลังการนำหุ้นเข้าซื้อขายในตลาดหลักทรัพย์เอ็ม
เอ ไอได้ อย่างไรก็ตาม
หุ้นที่จัดสรรให้แก่กรรมการและพนักงานดังกล่าวจะถูกห้ามซื้อขายเป็นระยะเวลา 1 ปี 6 เดือน
นับแต่วันที่หุ้นของบริษัทเริ่มซื้อขายในตลาดหลักทรัพย์เอ็ม เอ ไอ
ซึ่งเป็นไปตามแนวทางที่ตลาดหลักทรัพย์ฯ กำหนด
โดยกรรมการและพนักงานสามารถทยอยขายหุ้นได้ร้อยละ 25
ของจำนวนหุ้นที่ถูกสั่งห้ามซื้อขายเมื่อครบกำหนดทุกๆ 6 เดือน
นับตั้งแต่วันที่หุ้นของบริษัทเริ่มเข้าซื้อขายในตลาดหลักทรัพย์เอ็ม เอ ไอ
และสามารถขายหุ้นทั้งหมดได้เมื่อครบกำหนด 1 ปี 6 เดือน